Temeljem članka 17. stavka 1. Zakona o sustavu civilne zaštite („Narodne novine“ broj 82/15 i 118/18) i članka 32. Statuta Grada Skradina („Službeni vjesnik Šibensko-kninske županije“ broj 10/09, 5/13 i 3/18), Gradsko vijeće Grada Skradina, na 19. sjednici održanoj 13. veljače 2020. godine, usvaja

**SMJERNICE**

**ZA ORGANIZACIJU I RAZVOJ SUSTAVA CIVILNE ZAŠTITE**

 **GRADA SKRADINA OD 2020. DO 2023. GODINE**

**I UVOD**

Zakonom o sustavu civilne zaštite („Narodne novine“ broj 82/15 i 118/18.) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite ustrojava se na lokalnoj, područnoj i državnoj razini, te povezuje resurse i sposobnosti sudionika operativnih snaga i građana u jedinstvenu cjelinu radi smanjenja rizika od katastrofa, pružanja brzog odgovora na prijetnje i opasnosti nastanka, te ublažavanja posljedica velike nesreće i katastrofe.

Brzo i učinkovito djelovanje operativnih snaga civilne zaštite u velikim nesrećama i katastrofama može spasiti mnoge živote, smanjiti socijalno ekonomske, infrastrukturalne i sigurnosne poremećaje i spriječiti naknadne nesreće koje mogu izazvati veće posljedice od utjecaja ugroze koja je već nastupila.

Smjernice će se koristiti kao podloga za planiranje aktivnosti u sustavu civilne zaštite u razmatranom periodu u cilju smanjenja rizika od velikih nesreća, te provođenja ciljanih preventivnih mjera sukladno Procjeni rizika od velikih nesreća i Planu djelovanja civilne zaštite kao temeljnih dokumenata za daljnje funkcioniranje samog sustava civilne zaštite, a dugoročno predstavlja kontinuirani proces provođenja aktivnosti kojima će se iz godine u godinu razvijati i usavršavati sustav civilne zaštite kako bi se postigao najviši standard potreban za provedbu zadaća svih operativnih snaga.

Mjere i aktivnosti u sustavu civilne zaštite provode slijedeće operativne snage sustava civilne zaštite:

1. stožer civilne zaštite

2. operativne snage vatrogastva

3. operativne snage Hrvatskog Crvenog križa

4. operativne snage Hrvatske gorske službe spašavanja

5. udruge civilnog društva

6. postrojbe i povjerenici civilne zaštite

7. koordinatori na lokaciji

8. pravne osobe u sustavu civilne zaštite

**II OPĆE SMJERNICE ZA ORGANIZACIJU I RAZVOJ SUSTAVA CIVILNE ZAŠTITE GRADA SKRADINA**

Velike nesreće i katastrofe javljaju se kada nesreće ili krize uzrokovane prirodnim silama ili ljudskim faktorom djeluju na stanovništvo u tolikoj mjeri da ono nije u mogućnosti kontrolirati tijek događaja i adekvatno se nositi s nanesenim gubicima i štetama.

Zbog te činjenice sve se više naglašava značaj planskih i preventivnih poslova u civilnoj zaštiti. Uspostava, razvoj i unapređenje sustava civilne zaštite jest proces koji zahtijeva znatna financijska sredstva, pa će stoga dinamika organizacije, razvoja i unapređenja civilne zaštite u biti uvjetovana objektivnim fiskalnim mogućnostima, ali i dugim preduvjetima za provedbu pravodobnih i učinkovitih mjera svih sudionika civilne zaštite.

Identificiranim i procijenjenim rizicima kapaciteti za reagiranje u otklanjanju prihvatljivih posljedica velikih nesreća za život, gospodarstvo te društvenu stabilnost i politiku temeljit će se na kapacitetima redovnih i namjenski ustrojenih stručnih službi i organizacija, kao i kapacitetima pravnih osoba u sustavu civilne zaštite na području Grada Skradina.

1. **PREVENTIVNE I PLANSKE AKTIVNOSTI**

Sustav civilne zaštite obuhvaća preventivne, planske, organizacijske, operativne, nadzorne i financijske mjere i aktivnosti kojima se utvrđuju prava i obveze sudionika civilne zaštite te način povezivanja institucionalnih i funkcionalnih resursa sudionika radi smanjenja rizika od katastrofa te zaštite i spašavanja građana, materijalnih i kulturnih dobara i okoliša od posljedica prirodnih i tehničko-tehnoloških velikih nesreća i katastrofa.

U cilju učinkovitog funkcioniranje sustava civilne zaštite na području nadležnosti, Grad Skradin planira kontinuirano provoditi preventivne i planske aktivnosti, i to:

* procjenjivanje mogućih opasnosti (prirodnih i tehničko-tehnoloških) u cilju smanjenja rizika od katastrofa, određivanje najrizičnijih zona te utvrđivanje načina i mogućnosti djelovanja postojećih operativnih snaga civilne zaštite,
* jačanje i nadopunjavanje spremnosti postojećih operativnih snaga civilne zaštite (osposobljavanje sudionika i pripadnika operativnih snaga civilne zaštite),
* planiranje i provođenje vježbi civilne zaštite,
* jačanje svijesti građana o opasnostima i mjerama zaštite, te korištenju broja 112,
* provođenje sustavne edukacije djece predškolske i školske dobi u cilju podizanja svijesti o mogućnostima nastanka katastrofe i postupanjima u slučajevima iste,
* planiranje korištenja prostora i provedbu mjera civilne zaštite u dokumentima prostornog planiranja,
* mjere civilne zaštite u dokumentima prostornog planiranja usklađivati sa zahtjevima zaštite i spašavanja koji su sadržani u Procjeni rizika od velikih nesreća za područje Grada Skradina i ostalim dokumentima,
* javno informiranje i suradnja s medijima,
* donošenje i ažuriranje Procjene rizika i Plana djelovanja civilne zaštite,
* povezivanje sustava i institucija za postupanje u slučaju prijetnji,
* određivanje provođenja kontinuiranog nadzora provođenja smjernica, nositelja i načina izvješćivanja,
* uvođenje inovativnih tehnologija, prijenos znanja i praktičnih vještina,
* obnova i rekonstrukcija postojećih sustava obrane od procijenjenih prijetnji i opasnosti.

**1.1. Opći akti iz područja civilne zaštite:**

Na prijedlog gradonačelnika, Gradsko vijeće Grada Skradina:

* u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava civilne zaštite koje se razmatraju i usvajaju svake četiri godine,
* donosi Procjenu rizika od velikih nesreća za područje Grada Skradina,
* donosi odluku o određivanju pravnih osoba od interesa za sustav civilne zaštite,
* donosi odluku o osnivanju postrojbi civilne zaštite,
* osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

Gradonačelnik Grada Skradina:

* donosi Plan djelovanja civilne zaštite,
* donosi Plan vježbi civilne zaštite,

 - kod donošenja godišnjeg plana nabave u plan uključuje nabavu materijalnih

 sredstava i opreme snaga civilne zaštite,

 - donosi odluke iz svog samoupravnog djelokruga radi osiguravanja materijalnih,

 financijskih i drugih uvjeta za financiranje i opremanje operativnih snaga

 sustava civilne zaštite,

* odgovoran je za osnivanje, razvoj , financiranje, opremanje, osposobljavanje i

 uvježbavanje operativnih snaga sukladno usvojenim smjernicama i planu

 razvoja sustava civilne zaštite,

 - izrađuje i dostavlja predstavničkom tijelu prijedlog Procjene rizika od velikih

 nesreća i redovito ažurira Procjenu rizika i Plan djelovanja civilne zaštite,

 - osigurava uvjete za premještanje, sklanjanje, evakuaciju i zbrinjavanje

 ugroženog stanovništva te izvršavanje zadaća u provedbi drugih mjera civilne

 zaštite u zaštiti i spašavanju građana, materijalnih i kulturnih dobara i okoliša,

 - osigurava uvjete za raspoređivanje pripadnika u postrojbe i na dužnost

 povjerenika civilne zaštite te vođenje evidencije raspoređenih pripadnika,

 - osigurava uvjete za vođenje i ažuriranje baze podataka o pripadnicima,

 sposobnostima i resursima operativnih snaga sustava civilne zaštite,

* uspostavlja vođenje evidencije stradalih osoba u velikim nesrećama i katastrofama

Usvojene akte iz područja sustava civilne zaštite potrebno je u slučaju izmjena zakonskih propisa i drugih važećih propisa uskladiti do propisanih rokova, odnosno uskladiti s novonastalim uvjetima.

**2. OPERATIVNE SNAGE SUSTAVA CIVILNE ZAŠTITE**

**2.1. Stožer civilne zaštite Grada Skradina**

Stožer civilne zaštite Grada Skradina imenovan je Odlukom o osnivanju Stožera civilne zaštite Grada Skradina („Službeni vjesnik Šibensko-kninske županije“ br. 10/17).

Stožer civilne zaštite Grada Skradina ima 9 članova, a načelnica mu je zamjenica gradonačelnika Kristina Vlaić Bubalo.

 Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer obavlja poslove prikupljanja informacija, ranog upozoravanja o mogućnosti nastanka velike nesreće i katastrofe, upravlja reagiranjem sustava civilne zaštite, savjetuje gradonačelnika pri donošenju odluka, obavlja poslove informiranja javnosti te predlaže donošenje odluke o prestanku provođenja mjera i aktivnosti u sustavu civilne zaštite.

U proteklom razdoblju Stožer civilne zaštite je u cijelosti potvrdio opravdanost svoga postojanja te iskazao sposobnost učinkovitog operativnog djelovanja u redovnim i izvanrednim situacijama.

Stoga će Stožer civilne zaštite i u definiranom razdoblju u slučaju ugroze bilo koje vrste koja prijeti nastankom velike nesreće ili katastrofe poduzimati sve potrebne mjere kako bi se zaštitili životi i zdravlje stanovništva, imovina i okoliš.

U četverogodišnjem razdoblju potrebno je nastaviti proces edukacije i stručnog osposobljavanja članova Stožera civilne zaštite.

Da bi sustav upravljanja u izvanrednim situacijama mogao odgovoriti svim potencijalnim prijetnjama i izazovima, potrebno je u definiranom razdoblju provesti sljedeće aktivnosti:

* provoditi sustavnu edukaciju članova Stožera civilne zaštite, operativnih snaga i pravnih osoba od interesa za sustav civilne zaštite,
* provoditi vježbe civilne zaštite kako bi se provjerila spremnost Stožera i svih operativnih snaga civilne zaštite za odgovor na sve potencijalne ugroze i otklonili uočeni nedostaci,
* unapređivati koordinaciju sa svim operativnim snagama sustava civilne zaštite u provedbi aktivnosti od interesa za izgradnju sustava civilne zaštite,
* intenzivirati suradnju sa svim relevantnim državnim institucijama.

**2.2. Operativne snage vatrogastva**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva. Na području Grada Skradina djeluje Dobrovoljno vatrogasno društvo „ Skradin“ i Dobrovoljno vatrogasno društvo „Dubravice“, te po potrebi Javna vatrogasna postrojba Šibenik koju Grad Skradin dijelom sufinancira sredstvima iz proračuna.

Kako bi se materijalno tehnička opremljenost i stručna osposobljenost pripadnika vatrogasnih postrojbi podigla na višu razinu i smanjila opasnost od požara potrebno je poduzeti sljedeće aktivnosti:

* provoditi preventivne mjere zaštite od požara osobito tijekom ljetnih mjeseci kao i u drugim razdobljima u godini u kojima postoji povećana opasnost od nastanka i širenja požara ,
* educirati lokalno stanovništvo o opasnostima i negativnim učincima požara ,
* nastaviti opremanje vatrogasnih postrojbi najsuvremenijim materijalno tehničkim sredstvima ,
* provoditi stalna stručna osposobljavanja pripadnika vatrogasnih postrojbi organizacijom radionica i pokaznih vježbi ,
* intenzivirati suradnju vatrogasnih postrojbi na području Grada Skradina i drugih gospodarskih subjekata, ustanova i udruga koji se poslovima civilne zaštite bave u okviru svoje redovne djelatnosti kako bi se osiguralo njihovo zajedničko djelovanje u slučaju nastanka velike nesreće ili katastrofe,
* kontinuirano razvijanje informacijskog sustava ,
* u području rada sa članstvom posebnu pažnju potrebno je posvetiti vatrogasnoj mladeži, kao potencijalnim budućim operativnim vatrogascima,
* izvršiti široku edukaciju poljoprivrednika i drugog stanovništva u vezi spaljivanja biljnog otpada zbog požara na otvorenim prostorima ,
* uključiti se u sveobuhvatnu akciju propagandno - promidžbenih poruka i osvješćivanja javnosti te upoznavanja o nedostacima spaljivanja biljnog otpada na ugrožavanje ljudskih života i materijalno - tehničkih resursa te ugrozu i štetnost za okoliš.

Neophodno je izvršenje zadaća u skladu sa Programom aktivnosti u provedbi posebnih mjera zaštite od požara od interesa za Republiku Hrvatsku u periodu za kojeg se donose ove smjernice.

Sukladno Zakonu o zaštiti od požara ("Narodne novine", broj 92/10.) u periodu za kojeg se donose ove smjernice potrebno je uraditi slijedeće:

* donijeti izmjene ili dopune Procjene ugroženosti od požara i tehnološke eksplozije
* ažurirati i uskladiti Plan zaštite od požara
* donijeti godišnji Provedbeni plan unapređenja zaštite od požara
* izraditi izvješće o stanju zaštite od požara na svom području i stanju provedbe godišnjeg Provedbenog plana unapređenja zaštite od požara,
* donijeti plan motrenja, čuvanja i ophodnje za vrijeme povećane požarne opasnosti otvorenog prostora.

**2.3. Gradsko društvo Crvenog križa Šibenik**

Gradsko društvo Crvenog križa Šibenik je operativna snaga zaštite i spašavanja u velikim nesrećama i katastrofama Grada Skradina, koje izvršava obveze u sustavu civilne zaštite sukladno Zakonu o Hrvatskom Crvenom križu, Statutu Hrvatskog Crvenog križa i drugim važećim propisima. Osnovni ciljevi Hrvatskoga Crvenog križa su ublažavanje ljudskih patnji, a osobito onih izazvanih velikim prirodnim, ekološkim i drugim nesrećama, s posljedicama masovnih stradanja i epidemijama.

Pored ostalog Gradsko društvo Crvenog križa Šibenik u okviru svoje nadležnosti obavlja:

* organiziranje i vođenje službe traženja ,
* vođenje posebne skrbi o žrtvama velikih nesreća, katastrofa, oružanih sukoba i drugih izvanrednih situacija,
* traži, prima i raspoređuje humanitarnu pomoć međunarodnih humanitarnih organizacija i drugih donatora, te nacionalnih društava Crvenog križa i Crvenog polumjeseca za potrebe na području svoga djelovanja,
* ustrojava, obučava i oprema ekipe za izvršavanje zadaća u slučaju velikih prirodnih, ekoloških, tehnoloških i drugih nesreća i katastrofa koje imaju za posljedicu masovna stradanja i epidemije.

To mogu biti ekipe za: procjenu situacije i koordinaciju, prvu pomoć, službu traženja, podizanje naselja i organizacija smještaja, psihološku pomoć, opskrbu vodom i sanacije, zaštitu života na vodi itd.

Grad Skradin nastaviti će sa financiranjem Gradskog društva crvenog križa Šibenik sukladno važećim propisima.

**2.4. Hrvatska gorska služba spašavanja – Stanica Šibenik**

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.

Grad Skradin će i dalje izdvajati iz proračuna za HGSS - Stanicu Šibenik određena financijska sredstva temeljem sklopljenog ugovora.

**2.5. Udruge civilnog društva**

Na području Grada Skradina djeluju udruge civilnog društva koje različitim aktivnostima njeguju specifična znanja i vještine koje mogu unaprijediti učinkovitu provedbu mjera zaštite i spašavanja u sustavu civilne zaštite.

Udruge civilnog društva pričuvni su dio operativnih snaga sustava civilne zaštite koji daje izniman doprinos učinkovitom funkcioniranju sustava jer upravo specifična znanja i vještine kojima raspolažu članovi pojedinih udruga nadopunjuju sposobnosti temeljnih operativnih snaga za sprječavanja ili ublažavanje štetnih posljedica uzrokovanih nesrećama.

Takve udruge na području Grada Skradina su:

* Lovačko društvo „Skradin“
* Planinarsko društvo „ sv. Jere“

Kako bi se što jasnije definirao značaj i zadaće udruga civilnog društva u daljnjoj izgradnji sustava civilne zaštite potrebno je:

* definirati udruge koje nemaju javne ovlasti, a koje su od značaja za sustav civilne zaštite,
* zaključiti sporazume s udrugama od interesa za sustav civilne zaštite kojima će se definirati oblici zajedničke suradnje i način njihova financiranja u provedbi aktivnosti u sustavu civilne zaštite,
* provoditi osposobljavanje i vježbe s drugim operativnim snagama sustava civilne zaštite.

**2.6. Postrojbe i povjerenici civilne zaštite**

**2.6.1. Postrojbe civilne zaštite**

Veličina postrojbe civilne zaštite kao i njena opremljenost i ustroj definirana je u” Procjeni ugroženosti stanovništva, materijalnih i kulturnih dobara i okoliša za područje Grada Skradina ( usklađenje 1)” koju je Gradsko vijeće Grada Skradina donijelo na 16. sjednici od 08. prosinca 2015.

Gradsko vijeće Grada Skradina na svojoj 18. sjednici održanoj 30. ožujka 2016. donijelo je Odluku o osnivanju postrojbe civilne zaštite Grada Skradina.

Radi se o postrojbi opće namjene, ukupne veličine 23 pripadnika, čija popuna nije provedena zbog nedostatka zainteresiranih osoba koje ispunjavaju kriterije za popunu postrojbe.

 U narednom periodu potrebno je:

* donijeti novu Odluku o osnivanju postrojbe civilne zaštite opće namjene sukladno Procjeni rizika od velikih nesreća i katastrofa,
* kontinuirano ažurirati podatke i prema potrebi postrojbu popunjavati sa novim pripadnicima,
* opremati postrojbu civilne zaštite,
* osigurati osposobljavanje pripadnika postrojbe civilne zaštite.

**2.6.2. Povjerenici civilne zaštite**

Grad Skradin nije donio Odluku o imenovanju povjerenika i zamjenika povjerenika civilne zaštite, kojih je, prema ”Procjeni ugroženosti stanovništva, materijalnih i kulturnih dobara i okoliša za područje Grada Skradina ( usklađenje 1)„ , 8 povjerenika i 8 zamjenika, zbog zbog nedostatka zainteresiranih osoba.

U narednom periodu potrebno je:

* donijeti novu Odluku o imenovanju povjerenika i zamjenika povjerenika civilne zaštite sukladno Procjeni rizika od velikih nesreća i katastrofa,
* voditi evidenciju povjerenika i zamjenika povjerenika civilne zaštite,
* provoditi osposobljavanje povjerenika civilne zaštite i njihovih zamjenika,
* organizirati sudjelovanje povjerenika CZ u provedbi planiranih vježbi civilne zaštite.

**2.7. Koordinator na lokaciji**

Koordinator na lokaciji procjenjuje nastalu situaciju i njezine posljedice na terenu te u suradnji sa stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje odlukom načelnik stožera civilne zaštite iz redova operativnih snaga sustava civilne zaštite.

**2.8. Pravne osobe u sustavu civilne zaštite**

Pravne osobe, određene Odlukom o određivanju pravnih osoba od interesa za sustav civilne zaštite na području Grada Skradina („Službeni vjesnik Šibensko-kninske županije“ br. 15/17), dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno odredbama Zakona, posebnih propisa i njihovih općih akata.

Pravne osobe od interesa za sustav civilne zaštite Grada Skradina su:

- Komunalno poduzeće „ Rivina Jaruga“ d.o.o. Skradin

- Osnovna škola Skradin

U narednom periodu potrebno je kontinuirano ažurirati podatke o pravnim osobama od interesa za sustav civilne zaštite i prema potrebi popunjavati sa novim pravnim osobama.

 **3. PROCJENA RIZIKA I PLAN DJELOVANJA CIVILNE ZAŠTITE**

**3.1. Procjena rizika**

Grad Skradin je pokrenuo postupak izrade Procjene rizika od velikih nesreća za područje Grada Skradina (u daljnjem tekstu: Procjena rizika). Postupak je u završnoj fazi te će Procjena rizika, uz neke nužne korekcije izrađenog elaborata, biti upućena Gradskom vijeću Grada Skradina na usvajanje .

Procjena rizika radi se u svrhu smanjenja rizika i posljedica velikih nesreća, odnosno prepoznavanja i učinkovitijeg upravljanja rizicima na temelju Smjernica za izradu rizika od velikih nesreća za područje Šibensko - kninske županije.

Procjena rizika označava metodologiju kojom se utvrđuje priroda i stupanj rizika, prilikom čega se analizira potencijalna prijetnja i procjena postojećeg stanje ranjivosti koji zajedno mogu ugroziti stanovništvo, materijalna i kulturna dobra, biljni i životinjski svijet i slično.

**3.2. Plan djelovanja civilne zaštite**

Na temelju članka 17. stavka 3. podstavka 1. Zakona o sustavu civilne zaštite („Narodne novine“ br. 82715 i 118/18) Gradonačelnik donosi Plan djelovanja civilne zaštite za područje Grada Skradina.

Na temelju članka 2. stavka 1. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ br. 49/17)Plan djelovanja civilne zaštite izrađuju se na temelju Procjene rizika te se donosi, na temelju članka 66. stavka 2. navedenog pravilnika , u roku šest mjeseci od usvajanja Procjene rizika.

Slijedom gore navedenog, Plan djelovanja civilne zaštite za područje Grada Skradina bit će izrađen po usvajanju Procjene rizika u zakonskom roku.

**III ZAKLJUČAK**

Slijedeći ove Smjernice u aktivnostima i rokovima izvršavanja, očekuje se da će Grad Skradin na kraju planiranog razdoblja ( kraj 2023. godine) imati: završene sve aktivnosti oko izrade planskih dokumenata, završene sve aktivnosti oko izrade planskih dokumenata operativnih snaga i pravnih osoba koje se civilnom zaštitom bave u okviru svoje redovne djelatnosti, popunjenu i educuranu postrojbu civilne zaštite opće namjene, imenovane i educirane povjerenike civilne zaštite i njihove zamjenike, educirane sve strukture upravljanja i zapovijedanja i izvršenja, te višu razinu informiranosti građana o sustavu civilne zaštite, a samim time i veće povjerenje u sustav civilne zaštite.

Smjernice za organizaciju i razvoj sustava civilne zaštite Grada Skradina za razdoblje 2020. do 2023. godine bit će objavljene u „Službenom vjesniku Šibensko-kninske županije“, a stupaju na snagu osmog dana od dana objave.

KLASA: 810-01/20-01/1

URBROJ: 2182/03-02-20-1

Skradin 13. veljače 2020. godine

GRADSKO VIJEĆE

GRADA SKRADINA

 PREDSJEDNICA Nadija Zorica, v.r.